# Endringer i rutinebeskrivelsen ad ekstern programrådgiver:

## Ekstern vurdering av studieprogrammene

Formålet er å få faglige og strategiske vurderinger om videreutvikling av studieprogrammet for å sikre at studentene oppnår et godt læringsutbytte. Ekstern vurdering av studieprogrammene skal også bidra til at studentenes kunnskaper og ferdigheter blir prøvd og vurdert på en faglig betryggende måte.

Hvert studieprogram skal evalueres jevnlig av en ekstern programrådgiver, alternativt kan et program evalueres av et eksternt panel av programrådgivere. Ekstern programrådgiver kan være:

* Vitenskapelig ansatt ved en annen undervisningsinstitusjon.
* Ansatt i næringsliv eller offentlig virksomhet som har relevans for studieprogrammet.
* Norsk eller internasjonal. Det er en fordel at vedkommende kjenner til norsk utdanningssystem.

Ekstern programrådgiver skal ordinært ha bred undervisningserfaring og kompetanse på minst førsteamanuensis- eller førstelektornivå og oppnevnes for en periode på maksimalt 6 år, som kan fornyes, av programeier. Flere studieprogrammer kan ha ekstern vurdering av samme person(er).

1. Årlig programevaluering

Rådgiveren har ansvar for en overordnet oppfølging av studieprogrammet, med fokus på emneportefølje og progresjon i studieprogrammet, vurderingsordningene (intendert Læringsutbytte vs. Oppnådd læringsutbytte) og læringsmiljø, og skal gi råd om kvalitetsfremmende tiltak. Instituttene kan velge lokale tilpasninger, eks. ved å bruke ekstern fagsensor til ulike oppgaver som gjennomlesing av eksamenssett, retting av alle eller utvalgte eksamensbesvarelser, faglig sparring etc. Rådgiveren deltar i det årlige dialogmøtet for programmet.

1. Periodisk programevaluering

Den eksterne programrådgiveren deltar i et eksternt evalueringspanel som evaluerer programmet minimum hvert 6. år. Panelet skal også ha minimum én representant fra relevant arbeidsgiver. Ved en periodisk evaluering av et studieprogram skal det innhentes representativ informasjon fra programstudenter.